Νέα Σάντα Κιλκίς

Η Νέα Σάντα είναι οικισμός του νομού Κιλκίς και ιστορική έδρα του δήμου Κιλκίς. Βρίσκεται σε απόσταση 17 χλμ από την πόλη του Κιλκίς και 27 χλμ από τη Θεσσαλονίκη. Είναι κτισμένη σε ανώνυμο λόφο ανάμεσα στον ποταμό Κουρού-Τερέ και τον δρόμο Θεσσαλονίκης-Κιλκίς, σε υψόμετρο 50 μ. Ο πληθυσμός της ανερχόταν, σύμφωνα με την απογραφή του 2011, σε 1.693 κατοίκους.

 Στην θέση της Νέας Σάντας προϋπήρχε ο οικισμός Βολοβότ, ο οποίος κατοικούνταν από Τούρκους που έφυγαν με την ανταλλαγή πληθυσμών του 1923, για να έρθουν στη θέση τους Πόντιοι πρόσφυγες που προέρχονταν κυρίως από την περιοχή της Σάντας, καθώς και από άλλες περιοχές όπως το Σταυρί, η Κρώμνη και τα Σούρμενα του Πόντου. Επίσης, στη Νέα Σάντα εγκαταστάθηκαν και πρόσφυγες από την Ανατολική Θράκη. Η τοποθεσία επιλέχτηκε από τους ίδιους τους πρόσφυγες, οι οποίοι έδωσαν στον οικισμό την ονομασία Νέα Σάντα. Η οικοδόμηση του χωριού και η οριστικοποίηση της μετεγκατάστασης των προσφύγων που κατοικούσαν προσωρινά στο Ραχμανλί ολοκληρώθηκαν το 1925, με την βοήθεια της Επιτροπής Αποκατάστασης Προσφύγων (ΕΑΠ). Αρχικά, η Νέα Σάντα υπαγόταν διοικητικά στον νομό Θεσσαλονίκης και από το 1934 στον νομό Κιλκίς. Αμέσως μετά την εγκατάσταση στην νέα τους πατρίδα, οι πρόσφυγες πέτυχαν με προσωπική εργασία την υδροδότηση του χωριού και μέχρι το 1927 είχαν κατασκευάσει δημοτικό σχολείο καθώς και εκκλησία. Επίσης διακρίθηκαν για την φιλομάθειά τους. Το 1956 εγκαταστάθηκε στην περιοχή μονάδα του ελληνικού στρατού. Κατά τις επόμενες δεκαετίες αρκετοί κάτοικοι έφυγαν από τη Νέα Σάντα ως εσωτερικοί μετανάστες, ενώ τα τελευταία 15 χρόνια κατέφθασαν στο χωριό παλλινοστούντες από την πρώην ΕΣΣΔ. Από το 1998, η Νέα Σάντα αποτελεί δημοτικό διαμέρισμα του δήμου Γαλλικού. Αποτελεί μάλιστα το μεγαλύτερο χωριό του δήμου. Διαθέτει δύο εκκλησίες, δημοτικό σχολείο, Νηπιαγωγείο, βρεφονηπιακό σταθμό, ιατρεία του ΙΚΑ και του ΟΓΑ, καθώς και αστυνομικό τμήμα. Άλλος ένας παράγοντας που βοηθά στην οικονομική ανάπτυξη της περιοχής είναι η ύπαρξη βιομηχανικής ζώνης. Η βιομηχανική ζώνη απασχολεί την πλειοψηφία του εργατικού δυναμικού της Νέας Σάντας ενώ μια μικρή μερίδα ασχολείται με τη γεωργία και την κτηνοτροφία. Με τη χάραξη του νέου αυτοκινητόδρομου Θεσσαλονίκης-Κιλκίς, το χωριό έχει προσελκύσει αρκετές οικογένειες από τη Θεσσαλονίκη, αυξάνοντας σταδιακά τον πληθυσμό του. Στη Νέα Σάντα δραστηριοποιούνται οι εξής σύλλογοι; Ποντιακός Νέας Σάντας: Το 1925 ιδρύθηκε ο ποδοσφαιρικός σύλλογος «ΑΒΕΡΩΦ» και το 1928 ο «ΠΟΝΤΙΑΚΟΣ». Στην πορεία τους οι δύο σύλλογοι συγχωνεύτηκαν και δημιουργήθηκε ο σημερινός «ΠΟΝΤΙΑΚΟΣ». Αναγνωρίσθηκε το 1950 από το Πρωτοδικείο Θεσσαλονίκης και το 1955 από την ΕΠΟ. Αποτελεί ιδρυτικό μέλος της Ένωσης Ποδοσφαιρικών Σωματείων Κιλκίς και έχει συμμετάσχει τη σεζόν 2003/04 στη Γ΄ Εθνική. Σύλλογος Ποντίων Νέας Σάντας: Δημιουργήθηκε το 1926. Είναι πολιτιστικός σύλλογος που δραστηριοποιείται στη Νέα Σάντα με σκοπό τη διατήρηση των ηθών και εθίμων των προσφύγων που ήρθαν από τον Πόντο. Επιπλέον είναι ο πρώτος σύλλογος που δημιουργήθηκε και είναι ένας από τους πιο ανεπτυγμένους συλλόγους της περιοχής Σύλλογος Γυναικών Νέας Σάντας Συλλογος Φίλων Προστασίας Περιβάλλοντος Νέας Σάντας Φιλαρμονική Σύλλογος Γονέων και Κηδεμόνων